SL Uradni list Evropske unije L 319/49

SKLEP KOMISIJE

z dne 7. novembra 2006

o sestavi Koordinacijske skupine za zemeljski plin

(Besedilo velja za EGP)

(2006/791/ES)

KOMISIJA EVROPSKIH SKUPNOSTI JE –

ob upoštevanju Direktive Sveta 2004/67/ES z dne 26. aprila 2004 o ukrepih za zagotavljanje zanesljivosti oskrbe z zemeljskim plinom (1) in zlasti člena 7(2) Direktive,

ob upoštevanju naslednjega:

(1) Člen 7(1) Direktive 2004/67/ES je zaradi lažjega usklajevanja ukrepov za zagotavljanje zanesljivosti oskrbe ustanovil Koordinacijsko skupino za zemeljski plin. Skupino sestavljajo predstavniki držav članic ter predstavniška telesa vpletene industrije in pomembnih odjemalcev.

(2) Določiti je treba tudi natančno sestavo Koordinacijske skupine za zemeljski plin.

(3) V skladu z določbami Direktive 2003/55/ES Evropskega parlamenta in Sveta z dne 26. junija 2003 o skupnih pravilih notranjega trga z zemeljskim plinom in o razveljavitvi Direktive 98/30/ES (2) morajo biti kot predstavniška telesa plinske industrije upoštevani: — predstavniško evropsko združenje široke mreže operaterjev, to je upravljavcev prenosnega omrežja v smislu člena 2(4) Direktive 2003/55/ES, — predstavniško evropsko združenje industrije za dobavo plina, — mednarodno združenje, ki predstavlja proizvajalce plina v Evropi.

(4) Med pomembnimi odjemalci je treba razločevati tri glavne sektorje, ki rabijo zemeljski plin: — industrijski sektor predstavlja 35 % skupne evropske porabe plina, — energetski sektor, ki uporablja plin kot gorivo in predstavlja 22 % skupne evropske porabe plina, in — sektor gospodinjstev predstavlja 39 % skupne evropske porabe plina.

(5) Zato se morajo predstavniki teles, ki predstavljajo te sektorje, udeleževati sestankov Koordinacijske skupine za zemeljski plin.

(6) Za sodelujoče v skupini je treba določiti pravila o razkritju informacij brez poseganja v predpise Komisije o varnosti iz Priloge k Sklepu Komisije 2001/844/ES, ESPJ, Euratom (3).

(7) Koordinacijska skupina za zemeljski plin mora pri večjem izpadu oskrbe olajšati usklajevanje ukrepov za zagotavljanje zanesljivosti oskrbe na ravni Skupnosti, poleg tega pa lahko preverja in po potrebi pomaga državam članicam pri usklajevanju ukrepov na nacionalni ravni pri večjem izpadu oskrbe. Poleg tega mora redno izmenjavati informacije glede zanesljivosti oskrbe s plinom in preučevati vidike, ki so pomembni v primeru večjega izpada oskrbe –

SKLENILA:

Člen 1

Sestava Koordinacijske skupine za zemeljski plin

1. Vsaka država članica lahko imenuje največ dva predstavnika iz svojih pristojnih organov.

2. Predstavniška telesa zadevnih industrij so:

— Gas Infrastructure Europe (GIE),

— Eurogas,

— International Association of the Oil and Gas Producers (OGP).

Vsaka od teh organizacij imenuje največ dva predstavnika za sodelovanje na sestankih skupine.

3. Predstavniška telesa pomembnih odjemalcev so:

— International Federation of Industrial Energy Consumers (IFIEC Europe),

— Eurelectric,

— Bureau Européen des Unions de Consommateurs (BEUC).

Vsaka od teh organizacij imenuje največ dva predstavnika za sodelovanje na sestankih skupine.

4. Udeležence na sestankih Koordinacijske skupine za zemeljski plin se imenuje za vsak sestanek posebej.

5. Imena članov so zbrana, obdelana in objavljena v skladu z Uredbo (ES) št. 45/2001 Evropskega parlamenta in Sveta (4).

Člen 2

Naloge Koordinacijske skupine za zemeljski plin

Nalogi Koordinacijske skupine za zemeljski plin sta:

(a) olajšati usklajevanje varnosti oskrbe na ravni Skupnosti pri večjem izpadu oskrbe;

(b) preverjati in po potrebi pomagati državam članicam pri usklajevanju ukrepov na nacionalni ravni pri večjem izpadu oskrbe.

Člen 3

Način delovanja

1. Koordinacijski skupini za zemeljski plin predseduje Komisija.

2. V dogovoru s Komisijo se lahko ustanovijo podskupine za proučitev posebnih vprašanj v okviru nalog, ki jih določi skupina. Take skupine se razpustijo takoj po opravljeni nalogi.

3. Predstavnik Komisije lahko prosi strokovnjake ali opazovalce s posebnim strokovnim znanjem o temi dnevnega reda, da sodelujejo v razpravah Koordinacijske skupine za zemeljski plin ali podskupine, če je to koristno in/ali potrebno.

4. Informacije, pridobljene v okviru sodelovanja pri razpravah skupine ali podskupine, se ne smejo razkriti, če se po mnenju Komisije ali katerega koli drugega člana Koordinacijske skupine za zemeljski plin nanašajo na zaupne zadeve.

5. Koordinacijska skupina za zemeljski plin in njene podskupine se običajno sestajajo v prostorih Komisije v skladu s postopki in časovnim razporedom, ki jih določi Komisija. Komisija zagotovi tajniške storitve. Sestankov skupin in njenih podskupin se lahko udeležujejo drugi zainteresirani uradniki Komisije.

6. Koordinacijska skupina za zemeljski plin sprejme svoj poslovnik na podlagi standardnega poslovnika, ki ga je sprejela Komisija.

7. Brez poseganja v odstavek 4 tega člena sme Komisija na internetnih spletnih straneh ustrezne službe Komisije objaviti v izvirnem jeziku zadevnega dokumenta vsak povzetek, sklep ali delno ugotovitev ali deloven dokument Koordinacijske skupine za zemeljski plin.

Člen 4

Stroški sestankov

Komisija povrne potne stroške ter, kadar je to ustrezno, stroške bivanja udeležencev na sestankih Koordinacijske skupine za zemeljski plin, strokovnjakov in opazovalcev v okviru dejavnosti Koordinacijske skupine za zemeljski plin v skladu s pravilnikom Komisije o nadomestilih za zunanje strokovnjake.

Udeleženci sestankov Koordinacijske skupine za zemeljski plin, strokovnjaki in opazovalci za opravljeno delo niso plačani.

Stroški sestankov so povrnjeni v mejah letnih proračunskih sredstev, ki jih pristojne službe Komisije dodelijo Koordinacijski skupini za zemeljski plin.

V Bruslju, 7. novembra 2006 Za Komisijo Andris PIEBALGS Član Komisije

(1) UL L 127, 29.4.2004, str. 92.

(2) UL L 176, 15.7.2003, str. 57.

(3) UL L 317, 3.12.2001, str. 1. Sklep, kakor je bil nazadnje spremenjen s Sklepom 2006/548/ES, Euratom (UL L 215, 5.8.2006, str. 38).

(4) UL L 8, 12.1.2001, str. 1.